Вршњачки тим наше школе је приметио да је вршњачко насиље присутно приликом одрастања и сазревања и, сматрајући насиље изузетно негативном појавом, даје допринос различитим чланцима о вршњачком насиљу. Овим Вршњачки тим има за циљ да подигне ниво информисаности код деце, младих и код опште јавности како би пре свега ученици наше школе и родитељи ученика директно утицали на смањење насиља у школи. Све поменуто се односи и на активно истраживање и учешће чланова Вршњачког тима у истраживању о проблему безбедности код деце, вршњачко едуковање и освешћивање да насиље не решава проблеме који искрсавају док одрастамо у добре људе. Овим активностима Вршњачки тим жели да побуди критички однос према негативним појавама и догађајима у школи и шире, а са друге стране да усмери ученике ка правим друштвеним и цивилизацијским вредностима. Вршњачки тим жели да истакне развијање културе дијалога, подстицање толеранције и развијање истинске солидарности – само тако се може доћи до развијене свести о равнотежи између права и одговорности.

Чланови Вршњачког тима су издвојили кораке за које они сматрају да решавају насиље: треба обавезно разговарати са родитељима свакодневно; ако се деси у школи, насиље треба обавезно пријавити одраслом, било дежурном наставнику, било одељењском старешини; родитеље насилника треба позвати на разговор у школи и насилника треба обавезно казнити, ако му се понови, треба му чак смањити и оцену из владања. Затим су издвојили занимљив пројекат „Дете, немој да се предаш“. Саветују свима да обавезно погледају на Јутјубу спот за истоимену песму, као и кратке представе и радионице које имају исту поруку: деци се треба посвећивати, рад и труд могу превазићи проблеме савременог друштва. Поштујмо школски час - слушајмо једни друге!

Трудимо се да улепшамо дан себи и другима у школи!

Члан Вршњачког тима Милица Кнежевић из одељења 5/3 написала је састав са главним мотивом насиља:

*Прошлог зимског распуста, док сам уживала у зимским играма, један неочекивани сукоб ће ми остати у непријатном сећању. На оближњој стази сам се санкала са другом Стефаном и мноштвом друге деце. Спуштали смо се стрмом клизавицом, док су крупне пахуље падале по нама и затрпавале наше трагове. Чуо се жамор и довикивање. Сви су се надвикивали. Започела је расправа између Стефана и старијег дечака, мени непознатог. Уследила је свађа, а онда га је он изненада јако ударио у главу и повредио му око! Сви су се разбежали. Позвала сам његову сестру која је убрзо стигла са родитељима. Сви смо били много уплашени и узнемирени. Облетали су око њега и чекали да дође лекар. Стефан је био престрављен. Лекар му је увио главу и преписао шта да користи. После свега тога у њихово двориште је ушао онај дечак у пратњи својих родитеља. Дрхтао је од страха видно узнемирен, једва је изговарао речи. Признао је да га је он ударио док му се вилица тресла. Доктора су запиткивали: „Да ли ће ударац оставити последице за цео живот?“*

*Сви смо били забринути, тужни. После другог прегледа доктор је рекао да ће се Стефан опоравити. Страшна мора, која нам је притискала груди и мисли, полако нас је напуштала.*

*Насилник је схватио шта је могло да се деси, али уз грижу савести и са осећањем кривице напустио је кућу када је чуо да ће Стефан оздравити и да неће изгубити око. Савест која га је пекла стишавала се, јер је признао истину и увидео кривицу уз обећање да се то никада неће поновити.*

Више о вршњачком насиљу можете погледати на линку: <https://starli.rs/vrsnjacko-nasilje/>.